《将军一首》
宋代·苏籀

将军义勇名，蜂蚁尝旅拒。
俯迩建赤油，超摇挥白羽。
不辞援鼓桴，岂以遗君父。
匈奴恨未灭，致官逾哙伍。
麾下例千金，赫然士豫附。
家庭树油旃，天街腾露布。
平昌平恩侯，议论宁肯忤。
万金十千户，募将斩亡虏。
列屋鏁名倡，连车载清酤。
用钱取水衡，卜宅凌武库。
山岳势能移，震电赫凭怒。
画地成江河，鼻息吹云雾。
私斗患不怯，公战则先务。
可怜金玉帛，殊胜烟埃土。
嗟彼绅佩俦，索漠何太窭。
试移名将传，予汝频晤语。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。